Predkladacia správa

Za účasti vrcholných predstaviteľov 192 členských krajín Organizácie Spojených národov sa dňa 25. septembra 2007 v New Yorku začne 62. zasadnutie Valného zhromaždenia Organizácie Spojených národov (VZ OSN). Za predsedu 62. zasadnutia VZ OSN bol dňa 24. mája 2007 aklamáciou zvolený Srgjan Kerim, bývalý minister zahraničných vecí Macedónskej republiky a stály predstaviteľ Macedónskej republiky pri OSN v New Yorku.

	Hlavná časť 62. zasadnutia VZ OSN prebehne v období od 25. septembra 2007 do konca roka 2007 v závislosti od ukončenia práce hlavných výborov. Do predbežného plánu práce 62. zasadnutia VZ OSN bolo zaradených 148 bodov, ktoré už tradične pokrývajú celé spektrum globálnych otázok: medzinárodná bezpečnosť a odzbrojenie, globalizácia, terorizmus, trvalo udržateľný rozvoj, životné prostredie, ochrana ľudských práv, udržiavanie mieru a obnova postkonfliktných spoločností a ďalšie naliehavé otázky multilaterálneho charakteru. Dôležitou súčasťou práce VZ OSN na jeho 62. zasadnutí bude finalizácia procesov vnútorných reforiem OSN, predovšetkým v oblasti koherencie operačných procesov v systéme Organizácie Spojených národov, reforma manažmentu, ako i revitalizácia VZ OSN a posilnenie interakcie a spolupráce hlavných orgánov OSN. 

Vedúcim delegácie Slovenskej republiky na 62. zasadnutí VZ OSN bude prezident Slovenskej republiky Ivan Gašparovič. Navrhuje sa, aby zástupcami vedúceho delegácie Slovenskej republiky boli minister zahraničných vecí Slovenskej republiky Ján Kubiš a stály predstaviteľ Slovenskej republiky pri Organizácii Spojených národov v New Yorku, veľvyslanec Peter Burian. Ďalšie zloženie delegácie sa bude odvíjať od potreby efektívneho zabezpečenia úloh vyplývajúcich z programu 62. zasadnutia VZ OSN, priorít Slovenskej republiky na 62. zasadnutí VZ OSN,  členstva Slovenskej republiky v orgánoch OSN  a potrieb koordinačného procesu v rámci Európskej únie.

Všeobecná rozprava VZ OSN, v ktorej vystupujú hlavy štátov, predsedovia vlád a ministri zahraničných vecí, sa bude konať v dňoch 25. septembra až 5. októbra 2007. Prezident SR Ivan Gašparovič sa jej zúčastní v dňoch 23. – 27. septembra 2007. Prezident bude v rámci úvodného segmentu zasadnutia VZ OSN vo svojom vystúpení prezentovať na najvyššej úrovni stanoviská SR ku komplexu otázok týkajúcich sa udržiavania medzinárodnej bezpečnosti v nadväznosti na končiace členstvo SR v BR OSN, ako i dôležitých sociálno-ekonomických otázok a reformy multilaterálneho systému. Bolo tiež dohodnuté, že témou, ktorá by sa mala prelínať vo všetkých národných prejavoch vedúcich delegácií členských krajín organizácie vo všeobecnej rozprave tento rok, je otázka klimatických zmien vo svete.

Dňa 24. septembra 2007 sa v sídle OSN uskutoční z iniciatívy predsedu VZ OSN podujatie OSN na vysokej úrovni o klimatických zmenách, ktoré je určené pre prezidentov alebo predsedov vlád členských krajín OSN. Pripravuje sa účasť a vystúpenie prezidenta SR na tomto zasadnutí v spolupráci s kompetentnými rezortmi, ktoré sa zúčastňujú na implementácii medzinárodnej spolupráce v tejto problematike. Súčasťou programu prezidenta SR budú oficiálne podujatia pre pani Silviu Gašparovičovú, organizované protokolom OSN. Dôležitým sprievodným podujatím, ktoré bude prebiehať na okraji VZ OSN, bude stretnutie ministrov zahraničných vecí členských krajín EÚ. Počas všeobecnej rozpravy sa v New Yorku tiež uskutoční pravidelné zasadnutie pracovnej skupiny Rady Európskej únie pre OSN – CONUN.  

Všeobecná rozprava 62. zasadnutia VZ OSN je tradične vhodnou príležitosťou pre bilaterálne stretnutia prezidenta SR i ministra zahraničných vecí SR s najvyššími predstaviteľmi OSN a  partnermi z ostatných členských krajín OSN, s cieľom prediskutovať aktuálne zahraničnopolitické otázky, ako aj problematiku rozvoja vzájomných vzťahov. Ministerstvo zahraničných vecí SR začalo ich prípravu.

V súvislosti so záujmom aktívne ovplyvňovať dodržiavanie ľudských práv vo svete predložila SR kandidatúru do Rady OSN pre ľudské práva na obdobie rokov 2008-2011. Voľby do tohto orgánu sa uskutočnia práve počas 62. zhromaždenia VZ OSN na jar 2008. Počas éry svojej samostatnosti nebola SR nikdy členom bývalej Komisie OSN pre ľudské práva a preto nášmu úsiliu o získanie kresla v novom subsidiárnom orgáne VZ OSN pripisujeme veľkú dôležitosť.

Predkladaný materiál obsahuje návrh smernice pre postup delegácie, ktorá stanovuje priority SR na 62. zasadnutí VZ OSN.  V súlade s predloženým materiálom sa odporúča vysloviť súhlas s návrhom uznesenia o účasti delegácie Slovenskej republiky na 62. zasadnutí VZ OSN a s návrhom smernice o postupe delegácie.  

Predkladaný materiál nemá finančný a ekonomický vplyv, ani negatívne dôsledky na životné prostredie, podnikateľské prostredie a zamestnanosť. Výdavky súvisiace s účasťou delegácie Slovenskej republiky budú zabezpečené v rámci schválených limitov výdavkov dotknutých rozpočtových kapitol na rok 2007.